b'\n_START_ARTICLE_\nJavier P\xc3\xa9rez de Cu\xc3\xa9llar\n_START_SECTION_\nBiografija\n_START_PARAGRAPH_\nBaig\xc4\x97 priva\xc4\x8di\xc4\x85 Limos \xc5\xa0v. Augustino mokykl\xc4\x85 bei Peru kataliki\xc5\xa1k\xc4\x85j\xc4\xaf universitet\xc4\x85 Limoje. 1940 m. prad\xc4\x97jo dirbti Peru u\xc5\xbesienio reikal\xc5\xb3 ministerijoje, o nuo 1944 m. \xe2\x80\x93 Peru diplomatin\xc4\x97je tarnyboje. Dirbo Peru diplomatin\xc4\x97se atstovyb\xc4\x97se Jungtin\xc4\x97je Karalyst\xc4\x97je, Bolivijoje ir Brazilijoje. 1964 m. paskirtas Peru ambasadoriumi \xc5\xa0veicarijoje. Nuo 1969 m. iki 1971 m. dirbo Peru ambasadoriumi SSRS ir Lenkijai. Nuo 1971 m. iki 1975 m. buvo Peru nuolatiniu atstovu Jungtin\xc4\x97se Tautose. Nuo 1973 m. iki 1974 m. atstovavo Peru Jungtini\xc5\xb3 Taut\xc5\xb3 Saugumo Taryboje, kai \xc5\xa1alis buvo i\xc5\xa1rinkta nenuolatine Saugumo Tarybos nare. Nuo 1977 m. iki 1979 m. paskirtas Peru ambasadoriumi Venesueloje._NEWLINE_1979 m. vasario 27 d. paskirtas Jungtini\xc5\xb3 Taut\xc5\xb3 Generalinio sekretoriaus pavaduotoju politiniams klausimams. 1981 m. gruod\xc4\xaf i\xc5\xa1rinktas penktuoju Jungtini\xc5\xb3 Taut\xc5\xb3 Generaliniu sekretoriumi, pakeit\xc4\x99s \xc5\xa1iose pareigose Austrijos atstov\xc4\x85 K. Valdheim\xc4\x85. Ch. P. de Kueljaras \xe2\x80\x93 pirmasis JT Generalinis Sekretorius i\xc5\xa1 Lotyn\xc5\xb3 Amerikos. Aktyviai tarpininkavo taikos derybose  tarp Argentinos ir Jungtin\xc4\x97s Karalyst\xc4\x97s po Folklando karo. 1986 m. spal\xc4\xaf i\xc5\xa1rinktas antrajai Jungtini\xc5\xb3 Taut\xc5\xb3 Generalinio sekretoriaus kadencijai. 1995 m. dalyvavo Peru prezidento rinkimuose, kuriuose pralaim\xc4\x97jo A. Fud\xc5\xbeimoriui. Nuo 2000 m. iki 2001 m. \xe2\x80\x93 Peru ministras pirmininkas ir u\xc5\xbesienio reikal\xc5\xb3 ministras. Nuo 2002 m. iki 2004 m. tarptautin\xc4\x97s organizacijos Lotyn\xc5\xb3 s\xc4\x85junga Kongreso pirmininkas.'